กระทรวงวัฒนธรรมเปิดตัวบ้านโคกเมือง จังหวัดบุรีรัมย์ เป็นชุมชนท่องเที่ยววิถีแหล่งใหม่พร้อมเชื่อมโยงเส้นทางอุทยานประวัติศาสตร์พนมรุ้ง ตั้งเป้ากระตุ้นเศรษฐกิจท้องถิ่นช่วยฟื้นวิกฤติจากโควิด-19
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า ได้เปิดการท่องเที่ยวชุมชนคุณธรรมบ้านโคกเมือง อำเภอประโคนชัย จังหวัดบุรีรัมย์ ซึ่งเป็น 1 ใน 10 สุดยอดชุมชนต้นแบบเที่ยวชุมชน ยลวิถี เพื่อประชาสัมพันธ์การท่องเที่ยวเชิงประวัติศาสตร์และวัฒนธรรมไทยดึงดูดนักท่องเที่ยว เพื่อฟื้นฟูการท่องเที่ยวสร้างเศรษฐกิจชุมชนจากสถานการณ์การแพร่ระบาดของโรคโควิด-19 โดยเชื่อมโยงเส้นทางการท่องเที่ยวของชุมชนบ้านโคกเมือง ที่มีเอกลักษณ์จากการเป็นกลุ่มชาติพันธุ์ไท-ลาว และไท-เขมร เป็นหมู่บ้านท่องเที่ยวที่ตั้งอยู่ใกล้ภูเขาไฟปลายบัด มีแหล่งอารยธรรมขอมที่เจริญรุ่งเรือง อีกทั้งมีโบราณสถานน้อยใหญ่อายุกว่า 1,400 ปี อาทิ ปราสาทเมืองต่ำ ปราสาทเขาปลายบัด กุฏิฤาษี  ตลอดยังมีความพร้อมด้านที่พักซึ่งได้รับคัดเลือกเป็นต้นแบบ Healthy Homestay  สามารถเชื่อมโยงการท่องเที่ยวไปยังอุทยานประวัติศาสตร์พนมรุ้ง ที่กำลังเป็นที่สนใจของนักท่องเที่ยวจากปรากฏการณ์  MV ของลิซ่า ลลิษา มโนบาล หนึ่งในสมาชิกวง BLACKPINK  ที่ได้นำภาพปราสาทหินจังหวัดบุรีรัมย์ ประเทศไทยไปเผยแพร่ นอกจากนี้ยังมีแหล่งภูมิปัญญาการทอผ้า และผ้าหมักโคลนบารายพันปีมาเป็นผลิตภัณฑ์วัฒนธรรมไทย  และพัฒนาเป็นผ้าย้อมดินสีธรรมชาติ โดยหลังจากการเปิดตัวเร่งประชาสัมพันธ์ปลุกกระแสการท่องเที่ยววิถีชุมชนเพื่อสร้าง สร้างรายได้และฟื้นฟูเศรษฐกิจของชุมชนอย่างต่อเนื่อง